Barbie-pop nou deel van vinknes(Foto: Richard van Schalkwyk) Toe Richard van Schalkwyk een Saterdagoggend ŉ Barbie-pop in ŉ vinknes gewaar, het hy geweet hy moet die kamera nadertrek en dié seldsame verskynsel met foto’s verewig. Dié foto’s het sedertdien soos ŉ veldbrand op sosiale media versprei. Van Schalkwyk het Donderdag aan Maroela Media gesê hy het by sy dogter in Fourways, Johannesburg, gekuier toe hy die Barbie-pop in die boom raaksien. “Ons was by my dogter se huis en ek het toevallig die pop en die nes in die boom raakgesien,” het Van Schalkwyk vertel. “Volgens my dogter het my kleinseun ŉ ruk gelede die Barbie-pop op die dak gegooi en dit het in die geut bly lê.” Van Schalkwyk het gesê ŉ vink het toe die pop as boumateriaal vir sy nes aangesien. “Ek skat die geut en die nes is omtrent ewe hoog.” Volgens Van Schalkwyk het daar nog net een persoon van wie hy weet gesê die foto’s lyk vervals. “Kyk, as ek die foto’s op sosiale media gesien het sonder enige agtergrond, en met al die valse nuus wat deesdae versprei word, sou ek ook gedink het dit is vals.” Hy sê egter hy het doodseker gemaak sy kleinseun het nie die pop in die nes geplant nie. “Ek het gewis ook nie die Barbie-pop daar geplant nie,” het Van Schalkwyk gelag. Van Schalkwyk is ook ŉ videograaf wat graag musiekvideo’s vervaardig. (Foto: Richard van Schalkwyk)